ወደ አንዱዓለም እንመለስ፤ዛሬ በነፍሰ ገዳይ የህወሃት መልክተኛ የተደበደበው አንዱአለም አራጌ በምርጫ ክርክሩ ወቅት ያነሳው ይህንን በጆን ትራቮልታ ሕንጻ የተነገረውን የጠ/ሚ/ር መለስ ዜናዊን ፉከራ ነበር፤ደብዳቢው የኦሮሞ ተወላጅ ስለሆነ የኦህዴድ መልዕክተኛ ነው የሚል የዋህ ካለ ቃሊቲ እስር ቤት ኦሮሞዎች በወህኒ ቤቱ ፍርግርግ ውስጥ እንጂ በስህተት እንኳን ስልጣን ላይ እንደሌሉ የዓይን ምስክሮች ብዙዎች ነን፤ዛሬ አንዱዓለም ላይ የተፈጸመው ድብደባ አንዱዓለምን ለመስበር ከመሞከር ባሻገር በኦሮሞ ተወላጅ መከወኑ የፖለቲካ ዓላማ የለውም ማለት አይቻልም፤ምርጫ 1997ን ተከትሎ የቅንጅት መሪዎች እስር ቤት በነበሩበት ወቅት በቅንጅት ታሳሪዎች እና በኦነግ ሳቢያ የታሰሩ ኢትዮጵያውያንን ለማጋጨት የተሞከረውን እዚህ ላይ ማስታወሱ የዛሬውን ይበልጥ ግልጽ ያደርገዋል፤በእስር ቤት ውስጥ በቅንጅት መሪዎች እና በኦነግ ሳቢያ በታሰሩ ኢትዮጵያውያን መሃል ግኑኝነቱ እጅግ የጠነከረ መሆኑ እስር ቤቱን በሚያስተዳድሩት የሕወሀት ሰዎች እንዳልተወደደ ምልክቶች ሲታዩ ቆይተዋል፤በሂደትም ሁለቱን ወገኖች ለማጋጨት አንዳንድ ሙከራዎች ተደርገዋል፤ዶ/ር ብርሃኑ ነጋ እና አንዱዓአለም አራጌ ለቤተሰቦቻቸው ከኦነግ ነፍሰ ገዳዮች ጋር ታስረናል በማለት ተናግረዋል የሚል ወሬ ተናፈሰ፤የወሬው ምንጭ የሕወሃት ሰላዮች መሆናቸው እስኪታወቅ ውዥንብሩ ቀላል አልነበረም።
